Maak 2017 jou JA-jaar | Maroela Media
2017 is ons gesin se JA–jaar ("Yes-year")! Dis losweg geïnspireer deur die 2008-komedie Yes Man met Jim Carrey in die hoofrol. Jim se karakter, Carl, is vasgevang in 'n groeiende negatiwiteit. 'n Oudkollega nooi hom na 'n "Yes-seminar" waar die inspirerende ghoeroe hom voor almal dwing om vir elke geleentheid, versoek en uitnodiging "Ja!" te sê.
Hy ontdek dan hoe een woordjie hom op soveel nuwe lewensveranderende avonture lei wat hy nooit voorheen sou beleef het nie! Maar ja, hy ontdek ook dat die uitdaging dalk net as 'n kickstart bedoel was en nie sy gesonde verstand of vermoë om op die regte tyd nee te sê wegvat nie …
Ek hoor gereeld mense wat sê: "Ek wil vanjaar leer NEE sê sodat ek vir die regte dinge kan JA sê", maar ek hoor selde: "Ek wil hierdie jaar leer JA sê sodat die nodige NEE elke keer eintlik net spontaan sal volg."
As ek 'n voorneme of doelwit met 'n NEE begin – "mag nie, sal nie, kan nie, wil nie, moenie" – is my gedagtes van die begin af op die NEGATIEWE gefokus – dit wat ek nie wil hê nie of nie wil wees nie. Byvoorbeeld: "Jy mag nie sjokoladekoek eet nie. Moenie eens aan daardie ongeskikte stuk kilojoulebom met die lae koek en karamel en sjokoladesous wat tot in jou bord drup, dink nie!" Goeie griet! Dis al waaraan ek kan dink! Ek wil nie dan blare eet wat na niks proe nie. Ek soek daai stuk verbode vetmaakplesier.
NEE, NEE, NEE help niks as daar nie 'n JA is om voor te lewe nie! Soos 'n JA vir volgehoue energie en 'n brein wat optimaal funksioneer wat indirek NEE vir suiker beteken. Ek voel die trekkrag van 'n JA–motivering is baie sterker as die stootkrag van 'n NEE–dryf.
Die skoolhoof van Hoërskool Zwartkop, dr. Dewald Strydom, maak 'n interessante opmerking. Hy sê die matrieks wat teen Maart of April weet wat hulle wil doen ná skool, studeer eintlik baie makliker vir die eindeksamen, want daar is 'n trekkrag vorentoe. Hulle is gretig om klaar te maak met skool en werk hard sodat daardie droom kan aanbreek.
Ek wil nie heeldag loop en dink aan alles wat ek nie moet doen nie … Ek wil JA sê met my lewe! JA sê vir die Here! JA sê vir sy plan en roeping en rede vir my lewe! Ek wil my alles vir Hom gee sodat daar niks van my oorbly vir die NEE–NEE-NEE-dinge nie.
Wat is die "JA!" wat jou die nuwe jaar gaan intrek? Maak 2017 'n JA–jaar en leef elke dag 'n JA–lewe!